Document ID: 32009D0339

ODLOČBA KOMISIJE
z dne 16. aprila 2009
o spremembi Odločbe 2007/589/ES glede vključitve smernic za spremljanje in sporočanje emisij in podatkov o tonskih kilometrih iz letalskih dejavnosti
(notificirano pod dokumentarno številko C(2009) 2887)
(Besedilo velja za EGP)
(2009/339/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) ter zlasti člena 14(1) Direktive,
ob upoštevanju naslednjega:
(1)
Direktiva 2008/101/ES Evropskega parlamenta in Sveta z dne 19. novembra 2008 o spremembi Direktive 2003/87/ES zaradi vključitve letalskih dejavnosti v sistem za trgovanje s pravicami do emisije toplogrednih plinov v Skupnosti (2) je letalske dejavnosti vključila v sistem za trgovanje s pravicami do emisije toplogrednih plinov v Skupnosti.
(2)
Komisija v skladu s členom 14(1) Direktive 2003/87/ES sprejme smernice za spremljanje in poročanje v zvezi z emisijami, ki so posledica letalskih dejavnosti, ter za spremljanje in sporočanje podatkov o tonskih kilometrih iz letalskih dejavnosti za namen vloge iz člena 3e ali 3f navedene direktive.
(3)
Država članica upravljavka zagotovi, da vsak operator zrakoplova pristojnemu organu v tej državi članici predloži načrte za spremljanje, v katerih so določeni ukrepi za spremljanje in sporočanje letnih emisij ter podatkov o tonskih kilometrih za namen vloge za dodelitev pravic, ki se dodelijo brezplačno, in da pristojni organ take načrte potrdi v skladu s smernicami, sprejetimi v skladu s členom 14(1) navedene direktive.
(4)
Odločbo Komisije 2007/589/ES z dne 18. julija 2007 o določitvi smernic za spremljanje in poročanje o emisijah toplogrednih plinov v skladu z Direktivo 2003/87/ES Evropskega parlamenta in Sveta (3) je treba zato ustrezno spremeniti.
(5)
Ukrepi, predvideni s to odločbo, so v skladu z mnenjem Odbora za podnebne spremembe, navedenega v členu 23 Direktive 2003/87/ES -
SPREJELA NASLEDNJO ODLOČBO:
Člen 1
Odločba 2007/589/ES se spremeni:
1.
Člen 1 se nadomesti z naslednjim:
„Člen 1
Smernice za spremljanje in poročanje o emisijah toplogrednih plinov iz dejavnosti iz Priloge I k Direktivi 2003/87/ES in iz dejavnosti, vključenih v skladu s členom 24(1) navedene direktive, so določene v prilogah od I do XIV k tej odločbi. Smernice za spremljanje in sporočanje podatkov o tonskih kilometrih iz letalskih dejavnosti za namen vloge v skladu s členom 3e ali 3f Direktive 2003/87/ES so določene v Prilogi XV.
Te smernice temeljijo na načelih iz Priloge IV k navedeni direktivi.“
2.
V Tabeli prilog se dodajo naslednje navedbe:
„Priloga XIV:
Smernice za dejavnosti, specifične za določanje emisij iz letalskih dejavnosti iz Priloge I k Direktivi 2003/87/ES
Priloga XV:
Smernice za dejavnosti, specifične za določanje podatkov o tonskih kilometrih iz letalskih dejavnosti za namen vloge v skladu s členom 3e ali 3f Direktive 2003/87/ES“.
3.
Priloga I se spremeni, kot je določeno v delu A Priloge k tej odločbi.
4.
Priloga XIV se doda, kot je določeno v delu B Priloge k tej odločbi.
5.
Priloga XV se doda, kot je določeno v delu C Priloge k tej odločbi.
Člen 2
Ta odločba je naslovljena na države članice.
V Bruslju, 16. aprila 2009

Labels: 12
8
3
20